**Δελτίο Τύπου 28/01/2025**

**Ομάδα Πρωτοβουλίας Γονέων και Πασχόντων από Μεσογειακή Αναιμία παίδων «Η Αγία Σοφία»**

**ΕΚΚΛΗΣΗ ΓΙΑ ΕΘΕΛΟΝΤΙΚΗ ΠΡΟΣΦΟΡΑ ΑΙΜΑΤΟΣ**

Η νέα χρονιά ξεκίνησε όπως ακριβώς έκλεισε και η προηγούμενη. Με τις ελλείψεις αίματος να συνεχίζονται και την υπομετάγγιση των πασχόντων από μεσογειακή αναιμία τόσο στο νοσοκομείο παίδων «Αγ. Σοφία» όσο και στα μεγάλα νοσοκομεία της επικράτειας, ενώ δε λείπουν και οι αναβολές των μεταγγίσεων.

Η Ομάδα Πρωτοβουλίας – τα τελευταία έτη- με τις δράσεις της (κινητοποιήσεις, πορείες, συνεργασία με συνδικάτα, σωματεία εργαζομένων και αναπήρων, συνεντεύξεις, κ.ά.) γνωστοποίησε σε όλα τα εμπλεκόμενα μέλη (Υπουργείο Υγείας, ΕΚΕΑ, Επιστημονικοί, Πολιτικοί φορείς, Βουλή των Ελλήνων) το θέμα των σοβαρότατων ελλείψεων σε αίμα. Οι ελλείψεις αυτές αποτελούν παράγοντα που οδηγεί σε επιδείνωση της υγείας μας και μείωση της ποιότητας ζωής μας. Να σημειωθεί ότι αρκετοί πάσχοντες που διαμένουν σε περιοχές εκτός του νομού Αττικής με τις συχνές μετακινήσεις προς το νοσοκομείο λόγω των ελλείψεων ζημιώνονται και οικονομικά και ζουν σε συνεχή αγωνία για την επόμενη μέρα της μετάγγισης τους για την οποία θα χρειαστεί να ταξιδέψουν.

Αυτό που παρατηρείται είναι πως το οργανωμένο σύστημα για την διαχείριση του αίματος συνεχίζει να μην καλύπτει τις ανάγκες σε αίμα. Ειδικότερα, δεν υπάρχει σταθερή παροχή φιαλών αίματος όλο τον χρόνο, δεν υπάρχει σύστημα ενεργοποίησης εφεδρικών εθελοντών αιμοδοτών σε περιόδους δύσκολες όπως στις διακοπές ή την περίοδο έξαρσης των ιώσεων, που διανύουμε τώρα. Επιπρόσθετα το Υπουργείο Υγείας δε διεξάγει διαφημιστικές καμπάνιες για τη προαγωγή της εθελοντικής αιμοδοσίας. Ενώ όλοι οι υπεύθυνοι διατύπωναν πως το ηλεκτρονικό σύστημα καταγραφής των φιαλών αίματος (σε πραγματικό χρόνο) σε κάθε αιμοδοσία θα ήταν έτοιμο τον 10ο/2023.

Ιδιαίτερη αναφορά πρέπει να γίνει στους συμπάσχοντες μας με ομάδα αίματος 0-. Περίπου 40 πάσχοντες μεταγγίζονται στο νοσοκομείο «Αγ. Σοφία» και οι οποίοι σταθερά όλα τα χρόνια βρίσκονται στη πιο δυσμενή θέση. Λαμβάνουν λιγότερη ποσότητα αίματος από ότι αναλογεί στις ανάγκες τους. Οι προγραμματισμένες μεταγγίσεις τους αναβάλλονται αφού έχουν προσέλθει στο νοσοκομείο και η επόμενη μετάγγιση τους είναι αβέβαιη με σοβαρότατο κόστος για την υγεία τους. Οι επίσημοι φορείς (Υπουργείο Υγείας, ΕΚΕΑ, πολιτικοί φορείς) γνωρίζουν το θέμα που αντιμετωπίζουμε και ζητούμε την ΑΜΕΣΗ επέμβαση τους για τη λύση.

Η Ομάδα Πρωτοβουλίας συναισθανόμενη την απουσία ολοκληρωμένης κρατικής παρέμβασης για την αντιμετώπιση των υπομεταγγίσεων κινητοποιήθηκε και μετά από συναντήσεις με την Διοίκηση του νοσοκομείου Παίδων «Η Αγ. Σοφία», ήρθε σε επαφή με φορείς και διοργανωθήκαν σειρά εθελοντικών αιμοδοσιών. Το 2024 και το 2025 διοργανώθηκαν οι  παρακάτω εθελοντικές αιμοδοσίες για το Νοσοκομείο Παίδων «Η Αγία Σοφία» προς στήριξη των πασχόντων από Μεσογειακή Αναιμία:

η Ελληνική Αστυνομία, ο Δήμος Αθηναίων σε συνεργασία με το Πάντειο Πανεπιστήμιο, ο Δήμος Ζωγράφου-2 φορές-, ο Δήμος Ανατολικής Αττικής (Κερατέα, Κορωπί, Μαρκόπουλο, Καλύβια, Λαύριο) το Πανελλήνιο Μέτωπο Εργαζομένων (ΠΑ. Μ. Ε), και η νεολαία ΣΥΡΙΖΑ. Ενώ προγραμματίζονται και άλλες.

Γνωρίζοντας καλά ότι οι παραπάνω δράσεις δεν αρκούν για να λύσουν το χρόνιο πρόβλημα των υπομεταγγίσεων και δεν έχουμε την πολυτέλεια χρόνου, καλούμε τους συμπάσχοντες μας από το «Αγ. Σοφία» αλλά και από άλλα νοσοκομεία να πλαισιώσουν την Ομάδα Πρωτοβουλίας ώστε να δίνουμε όλοι από κοινού αυτό τον όμορφο αγώνα. Τέλος,

**κάνουμε έκκληση στους πολίτες να προσέλθουν για εθελοντική-μη αμειβόμενη αιμοδοσία, σε οποιοδήποτε δημόσιο νοσοκομείο της επικράτειας, διότι δαπανώντας 10 λεπτά από το χρόνο τους μπορούν να σώσουν μέχρι τρεις ζωές ανεξαρτήτως νοσήματος.**

**Ομάδα Πρωτοβουλίας Γονέων και Πασχόντων από Μεσογειακή Αναιμία παίδων «Η Αγία Σοφία»**